MM กู้หน้าหุ้น IPO เปิดเหนือจอง โบรกฯ ชี้ผลงานปีนี้เทิร์นอะราวด์
MM ลงสนามวันแรก เปิดที่ 5.30 บาท จาก IPO 5.25 บาท ล่าสุด ณ เวลา 10.00 น. ราคาอยู่ที่ 5.30 บาท บวก 0.05 บาท หรือ 0.95% สูงสุดที่ 5.50 บาท ต่ำสุดที่ 5.30 บาท ด้วยมูลค่าซื้อขาย 397.30 ล้านบาท 
11 เม.ย. 2560

ผู้สื่อข่าวรายงานว่า บริษัท มัดแมน จำกัด (มหาชน) หรือ MM ณ เวลา 10.00 น. ราคาอยู่ที่ 5.30 บาท บวก 0.05 บาท หรือ 0.95% สูงสุดที่ 5.50 บาท ต่ำสุดที่ 5.30 บาท ด้วยมูลค่าซื้อขาย 397.30 ล้านบาท
 
โดยนายนาดิม ซาเวียร์ ซาลฮานี ประธานเจ้าหน้าที่บริหาร MM เปิดเผยว่า บริษัทเตรียมนำหุ้นเข้าซื้อขายในตลาดหลักทรัพย์แห่งประเทศไทย (ตลท.) วันแรกในวันที่ 11 เม.ย.60 ในหมวดอุตสาหกรรมเกษตรและอุตสาหกรรมอาหาร ภายใต้ชื่อย่อ MM พร้อมมั่นใจในศักยภาพการดำเนินธุรกิจร้านอาหารและเครื่องดื่ม ที่ได้สิทธิ์มาสเตอร์แฟรนไชส์จากต่างประเทศ และที่ดำเนินงานภายใต้แบรนด์ของตนเอง
ทั้งนี้ MM ประกอบธุรกิจโดยการถือหุ้นในบริษัทอื่น (Holding Company) ที่ประกอบธุรกิจหลักคือ ธุรกิจร้านอาหารและเครื่องดื่ม แบ่งเป็น ธุรกิจร้านอาหารและเครื่องดื่มภายใต้สิทธิแฟรนไชส์ ได้แก่ แบรนด์ Dunkin Donuts, Au Bon Pain และ Baskin Robbins และธุรกิจร้านอาหารและเครื่องดื่มภายใต้แบรนด์ของตัวเอง ได้แก่ แบรนด์ Greyhound Cafe, Another-hound Cafe และครัวเอ็ม รวมถึงธุรกิจอื่น คือ ธุรกิจไลฟ์สไตล์ ภายใต้แบรนด์ Greyhound
โดยบริษัทมีทุนจดทะเบียน 1,054,903,750 บาท แบ่งเป็นหุ้นสามัญจำนวน 1,054,903,750 หุ้น มูลค่าที่ตราไว้ (พาร์) หุ้นละ 1 บาท โดยทุนที่ออกและชำระแล้วมีจำนวน 843,923,000 บาท โดยจะเสนอขายหุ้น IPO จำนวน 210,980,750 หุ้น
ทั้งนี้บริษัทแบ่งการเสนอขายหุ้น IPO เป็น 2 ส่วน โดยในส่วนแรกจะเสนอขายแก่ผู้ถือหุ้นของ บริษัท ทรัพย์ศรีไทย จำกัด (มหาชน) หรือ SST ซึ่งเป็นผู้ถือหุ้นใหญ่ของ MM ตามสัดส่วนการถือหุ้นใน SST (Pre-emptive Right) ไม่เกิน 105,490,375 หุ้น และจะเสนอขายแก่ประชาชนทั่วไปไม่เกิน 105,490,375 หุ้น
สำหรับเงินที่ได้จากการระดมทุนในครั้งนี้ บริษัทจะนำไปใช้ขยายธุรกิจร้านอาหารและเครื่องดื่ม โดยจะขยายสาขาร้านเกรฮาวด์ คาเฟ่ ในประเทศไทยเพิ่มอีก 6-9 สาขา รวมเป็น 19-22 สาขาภายในปี 63 และเร่งขยายสาขาในต่างประเทศผ่านการให้สัญญาแฟรนไชส์ในประเทศใหม่ๆ เพิ่มขึ้นทุกปี รวมถึงจะลงทุนเปิดร้านเกรฮาวด์ คาเฟ่ ในประเทศอังกฤษ คาดว่าจะเปิดให้บริการได้ภายในไตรมาสที่ 4 ปีนี้
นอกจากนี้ มีแผนขยายสาขาร้านดังกิ้น โดนัท, โอ บอง แปง และบาสกิ้น รอบบิ้นส์ เพิ่มขึ้นแบรนด์ละ 12-15 สาขาต่อปี 5-6 สาขาต่อปี และ 3-5 สาขาต่อปีตามลำดับ ส่งผลให้ ณ สิ้นปี 63 คาดว่าร้านดังกิ้น โดนัท, โอ บอง แปง และบาสกิ้น รอบบิ้นส์ จะมีสาขาเพิ่มขึ้นเป็น 355 สาขา 96 สาขา และ 54 สาขาตามลำดับ
 
ด้าน บล.เคทีบี (ประเทศไทย) ระบุในบทวิเคราะห์ฯประเมินหุ้น MM ราคาเหมาะสมปี 2560 ไว้ที่ 6.90 บาท คาดปี 2560 เข้าสู่การเติบโตที่แท้จริง โดยคาดปี 2560 บริษัทจะกลับมา Turnaround จากการขยายสาขาอย่างต่อเนื่องและการด้อยค่าของสินทรัพย์ที่หายไป และคาดปี 2561 จะเติบโตอย่างโดดเด่นถึง 70% จากปีก่อน ส่วนแนวโน้มระยะยาวบริษัทจะสามารถเติบโตได้ดีในธุรกิจ Greyhound Cafe และแผนการขยายร้านอาหารไปยังต่างประเทศ
อนึ่ง MM ดำเนินธุรกิจร้านอาหารและไลฟ์สไตล์ ได้แก่ Dunkin Donuts, Au Bon Pain, Baskin Robbins, Greyhound Cafe, M Kitchen, และ Greyhound Fashion
 